

**Valsts budžeta finansētās programmas “NVO fonds” darbības (rezultātu un ieguldījuma) izvērtēšana 2025**

KOPSAVILKUMS

**Pētījuma īstenotājs**:

Latvijas Kultūras akadēmija

**Pētījuma pasūtītājs**:

Sabiedrības integrācijas fonds

Rīga, 2025

Saturs

[1. IEVADS 3](#_Toc194250717)

[2. IZVĒRTĒJUMA METODOLOĢIJA 4](#_Toc194250718)

[3. BŪTISKĀKIE SECINĀJUMI UN IETEIKUMI 6](#_Toc194250719)

[4. PĒTĪJUMA ANOTĀCIJA 11](#_Toc194250720)

# IEVADS

Valsts budžeta finansētās programmas “NVO fonds” (turpmāk – programma) izveides priekšvēsture saistās ar arvien pieaugošo nevalstiskā sektora lomu demokrātijas procesu attīstībā un iesaisti visos publiskās pārvaldes līmeņos. Tieši caur nevalstiskajām organizācijām (turpmāk – NVO) sabiedrība var līdzdarboties un iesaistīties tai aktuālo jautājumu risināšanā. Latvijas Republikas Kultūras ministrijai (turpmāk – KM) un Sabiedrības integrācijas fondam (turpmāk – SIF) uzņemoties atbildību, pilsoniskās sabiedrības ilgtspējības attīstības stiprināšanai un NVO darbības atbalstam tika izveidota atsevišķa valsts budžeta programma “NVO fonds”, kas darbību uzsāka 2016. gadā. Katru gadu tiek izsludināts atklāts konkurss, kurā var piedalīties biedrības un nodibinājumi, kas darbojas sabiedrības interesēs, veicinot pilsonisko līdzdalību, sabiedrības interešu aizstāvību un demokrātiju.

Pētījumu “Valsts budžeta finansētās programmas “NVO fonds” darbības (rezultātu un ieguldījuma) izvērtēšana” pēc SIF pasūtījuma izstrādājaLatvijas Kultūras akadēmija laika periodā no 2024. gada decembra līdz 2025. gada februārim.

Pētījuma mērķis bija analizēt Latvijas valsts budžeta finansētās programmas “NVO fonds” (turpmāk – Programma) darbības rezultātus 2023.-2024. gadā programmā īstenoto makro līmeņa projektu, īpaši makro projektu ar īstenošanas periodu garāku par 10 mēnešiem un līdz 22 mēnešiem, ieguldījumu programmas virsmērķa – stiprināt pilsoniskās sabiedrības ilgtspējīgu attīstību un demokrātiju Latvijā – sasniegšanā. Pētījums turpina iepriekš veiktos programmas izvērtējumus[[1]](#footnote-1), atsevišķos aspektos sniedzot datu salīdzinājumu ar iepriekšējiem periodiem un analizējot tendences projektu veidu dalījumā (mikro un makro).

# IZVĒRTĒJUMA METODOLOĢIJA

Izvērtējums īstenots saskaņā ar novērtējuma pētījuma dizainu, kas paredz plānoto mērķu un rezultātu sasniegšanas atbilstības, efektivitātes un ilgtspējas noteikšanu. Pētījuma projekta metodoloģija balstījās jaukta tipa pētniecības metožu izmantošanā un kombinēšanā (sistēmiskā pieeja), paredzot datu un informācijas ieguvi kā ar kvalitatīvās, tā kvantitatīvās pētniecības pieejām. Abu šo pieeju kombinācija dod iespēju pētījuma tēmas analizēt, no vienas puses, statistiskā aspektā (konkrēti rādītāji, konkrēti dati, konkrēti statistiskie raksturojumi), un, no otras puses, padziļināti analizēt iesaistīto mērķgrupu un ekspertu vērtējumus, viedokļus un ieteikumus. Šāda sinerģiska pieeja (triangulācija) nodrošināja plašu analītisko bāzi secinājumu un ieteikumu izstrādei.

Pētījuma saturam ir trīs tematiskie pamata aspekti:

1. Valsts budžeta finansētās programmas “NVO fonds” (turpmāk – programmas) darbības rezultātu apraksts un analīze.
2. Programmas “NVO fonds” darbības ieguldījums plānošanas dokumentos noteikto mērķu sasniegšanā (programmas rezultāti, politikas rezultāti).
3. Potenciāls un ieteikumi NVO ieguldījuma efektivizēšanai un palielināšanai “Nacionālās identitātes, pilsoniskās sabiedrības un integrācijas politikas īstenošanas plānā 2021.-2027.gadam” definēto mērķu sasniegšanā.

Papildus tika apzināta un analizēta arī kontekstuāla informācija par iedzīvotāju pilsonisko līdzdalību, NVO sektora attīstību, tai skaitā finansējuma pieejamības aspektā.

Izvērtējuma datu apkopošanai un ieguvei tika īstenotas vairākas pētnieciskās aktivitātes.

Pirmkārt, tika īstenota dokumentu analīze, apkopojot un analizējot programmas “NVO fonds” darbību tieši un netieši definējošo dokumentu saturu. Šī informācija kalpoja, no vienas puses, kā izvērtējuma tematiskais konteksts, un, no otras puses, noteica izvērtējuma metodikas izvēli un izmantoto metožu un analītisko aspektu atlasi.

Otrkārt, tika papildināta jau iepriekšējos izvērtējumos veidotā 2020.-2024.g. periodā pieteikto un atbalstu guvušo (īstenoto) makro projektu datu bāze, tajā iekļaujot 2022.-2023. gadā pieteiktos atbalstītos makro projektus. Datu bāzē pēc tam tika veikta makro projektu satura analīze divos aspektos. (1) Tika apkopota informācija par projektu tēmām, projektos īstenotajām aktivitātēm, projektos sasniegtajām mērķgrupām, projektos īstenoto sadarbību, kā arī projektu norises vietām. Šie dati tika izmantoti programmas darbības rezultātu pārskata izstrādei. (2) Tika noteikts projektu ieguldījums programmas un politikas rezultātu sasniegšanā. Lai to noteiktu, tika pielietota ekspertu vērtējuma paneļa metode. Projekti pēc nejaušības principa tika sadalīti starp ekspertiem-pētniekiem, un katrs veica sev piekritīgo projektu noslēguma pārskatu satura analīzi, katram projektam piešķirot vērtējumu 10-punktu skalā par to, cik būtiska ir konkrētā projekta ietekme un ieguldījums uz katru konkrēto no programmas 10 rezultātiem un politikas 4 rezultātiem. Tā rezultātā tika iegūts vērtējums divos aspektos: (1) projektam ir/nav ietekmes uz konkrētajiem rezultātiem, (2) cik izteikta jeb būtiska ir ietekme (vērtējums 10-punktu skalā, kur 0 nozīmē, ka ietekmes nav nemaz, bet 10, ka ietekme ir ļoti būtiska). Šie piešķirtie vērtējumi tika tālāk izmantoti, lai novērtētu projektu ieguldījumu programmas un politikas rezultātu sasniegšanā. Detalizētāks izklāsts par vērtēšanas procesu un pieeju sniegts 6. nodaļā.

Treškārt, tika īstenota pilsoniskās sabiedrības jomā strādājošo organizāciju aptauja, lai iegūtu biedrību un nodibinājumu vērtējumus par pilsoniskās sabiedrības attīstības un NVO sektora attīstības izaicinājumiem un esošo situāciju, kā arī vērtējumu par programmas “NVO fonds” nozīmi un pieejamību. Aptaujā tika sasniegta 520 respondentu izlase (pilsoniskās sabiedrības jomā strādājošo organizāciju pārstāvji).

Ceturtkārt, izvērtējuma ietvaros pētījuma autori veica arī eksperimentālu papildu analīzi par programmas makro projektu īstenotāju finanšu un darbības kapacitātes rādītājiem, balstoties organizāciju gada pārskatu datos (metodoloģija detalizētāk aprakstīta 5.13. nodaļā).

Piektkārt, tika izstrādāti apraksti labās prakses piemēriem. Sabiedrības integrācijas fonda atlasītie projekti tika papildus analizēti, lai sagatavotu īsu pārskatu par konkrētajām organizācijām un to programmas ietvaros īstenotajām aktivitātēm. Labās prakses piemēri pievienoti ziņojuma pielikumā.

Sestkārt, tika apkopota uz izvērtējuma brīdi pieejamā informācija par NVO sektoram pieejamajiem finanšu instrumentiem 2025.-2029.g. laika posmā. Arī šī informācija pievienota ziņojuma pielikumā.

Šajā ziņojumā iekļauta visa apkopotā informācija un dati, sniedzot daudzpusīgu analīzi un definējot būtiskākos secinājumus un ieteikumus.

# BŪTISKĀKIE SECINĀJUMI UN IETEIKUMI

**(1) Arvien vairāk iedzīvotāju ziedo labdarībai, iesaistās vietējās kopienas aktivitātēs, bet mazāk piedalās brīvprātīgajā darbā.** Iedzīvotāju pilsoniskās līdzdalības aktivitātēs novērojama mainīga izmaiņu dinamika. Iedzīvotāju, kuri ziedo labdarībai naudu, īpatsvars pēdējos piecos gados ir pieaudzis no 12 % līdz 25 %. Tai pat laikā sasniegtais 25 % līmenis ir tāds pat, kāds tas bija pirms pandēmijas 2018. gadā. Iesaiste brīvprātīgajā darbā kritusies visbūtiskāk – ja 2018. gadā to veica 29 % iedzīvotāju, tad 2025. gadā vairs tikai 8 %. Pēdējos gados nedaudz pieaugusi iedzīvotāju iesaiste vietējās kopienas aktivitātēs – ja iepriekš to darīja 5 % iedzīvotāju, tad šogad 9 %. Savukārt iesaiste nevalstisko organizāciju un politisko partiju aktivitātēs nav mainījusies – tā ir attiecīgi 3 % un 0,3 % līmenī. Tas kopumā norāda uz sabiedrības iesaistes individualizēšanos, kur cilvēki labprātāk palīdz finansiāli, bet retāk aktīvi piedalās organizāciju darbībā. NVO sektora aptaujā tā pārstāvji norāda, ka iedzīvotāju pasivitāte saistīta ar neticību tam, ka ir iespējams ietekmēt procesus – to norādījuši 69 % respondentu. Otra biežāk norādītā atbilde ir – iedzīvotāju intereses trūkums par līdzdalību (46 %).

Ieteikumi.

(1.1) Programmas projektu ietvaros sekmēt brīvprātīgā darba un vietējās kopienas aktivitātes.

(1.2) Veicināt tādu aktivitāšu iekļaušanu projektos, kas paredz tiešu un praktisku iedzīvotāju un dažādu mērķgrupu iesaistīšanos.

(1.3) Projektos veidot fokusētāku komunikāciju, informācijas kampaņas par pilsonisko līdzdalību – izglītojošas un informatīvas kampaņas, kas uzsver NVO lomu sabiedrībā un aicina iedzīvotājus iesaistīties.

**(2) Pilsoniskās sabiedrības organizāciju skaits nepieaug un esošās saskaras ar būtiskiem izaicinājumiem darbības ilgtspējas nodrošināšanā.** Lai gan NVO sektors Latvijā ir relatīvi stabils, tā attīstība ir lēna, un sektora ataudze ir neliela. Jaunu organizāciju veidošanās samazinās, un lielu daļu sektora veido ilgāk nekā 20 gadus darbojošās organizācijas. Vienlaikus lielākā daļa organizāciju darbojas bez ilgtermiņa stratēģijas, kas apgrūtina sektora attīstību un stabilitāti.

Latvijā kopumā identificētas 894 organizācijas, kas ir aktīvas un darbojas pilsoniskās sabiedrības jomā. Attiecinot šo rādītāju pret visām ekonomiski aktīvajām organizācijām, iespējams identificēt, ka pilsoniskās sabiedrības jomā darbojas 5 % no visām aktīvajām biedrībām un nodibinājumiem. Šis skaits pēdējo gadu laikā nav būtiski mainījies. Salīdzinot pilsoniskās sabiedrības jomā strādājošo organizāciju profilu ar 2022. gada datiem, dažas atšķirības ir novērojamas. Samazinājies jaundibināto organizāciju skaits (ja 2022. gadā 6 % bija pēdējo 3 gadu laikā dibinātas organizācijas, tad šogad tādu ir tikai 2 %). Samazinājies tādu organizāciju īpatsvars, kas savu darbību plāno periodam līdz trim gadiem un palielinājies tādu, kas to plāno ne vairāk kā viena gada periodam. Samazinājies nacionālā līmenī strādājošu organizāciju īpatsvars. Savukārt palielinājies tādu organizāciju īpatsvars, kuras darbojas jau vairāk nekā 20 gadus – trešdaļu no pilsoniskās sabiedrības sektora veido šādas organizācijas un dati liecina, ka sektora ataudze šobrīd gandrīz nenotiek.

Programmā projektu pieteikumus iesniedzošo organizāciju dati rāda, ka organizāciju skaits, kas piesakās makro projektu īstenošanai, pa gadiem ir aptuveni līdzīgs – ik gadu šiem projektiem piesakās ap 90 organizāciju. 2023. gadā šis rādītājs bijis lielāks – pieteikušās kopumā 106 organizācijas (tai skaitā 79 organizācijas pieteikušās makro projektu īstenošanai uz 10 un vairāk mēnešu periodu un 27 organizācijas pieteikušās makro projektiem ar īstenošanas laiku līdz 10 mēnešiem). Iespējams interpretēt, ka šāds skaits (100-110) rāda kopējo tādu organizāciju skaitu, kas spēj sagatavot un īstenot makro līmeņa projektus (pie esošajiem programmas noteikumiem).

NVO sektora aptaujā pilsoniskās sabiedrības organizācijas tika lūgtas norādīt, kas ir to darbības būtiskākie šķēršļi. Visbiežāk kā šķēršļi tiek norādīti: nepietiekams finansējums (53 %), liela birokrātija projektu konkursos (51 %), neregulārs finansējums (48 %), kā arī zema iedzīvotāju interese un līdzdalība (46 %). 43 % respondenti norāda, ka ir nepietiekama sabiedrības, bet 41 %, ka nepietiekama valsts un pašvaldību pārstāvju izpratne par NVO lomu un darbību. Tai pat laikā – salīdzinot pēdējos divus gadus ar 2021.-2022. gadiem, novērojams, ka makro projektos retāk iekļautas tādas aktivitātes kā informatīvās kampaņas, radošās nodarbības un darbnīcas, tikšanās un diskusijas ar lēmumpieņēmējiem (kas varētu attiecīgi sekmēt izpratni par NVO lomu).

Ieteikumi.

(2.1) Turpināt uzsākto iniciatīvu par ilgāka īstenošanas termiņa makro projektiem, tādējādi attīstot ilgtermiņa finansēšanas mehānismu. Nepieciešams attīstīt finansēšanas programmas, kas nodrošina stabilu atbalstu vairāku gadu garumā, nevis tikai viena gada periodam.

(2.2) Projektu ietvaros sekmēt organizāciju aktivitāti finansējuma avotu dažādošanai – projektu pieteikumu gatavošana, ziedošanas akcijas, u.tml.

(2.3) Mentorings, konsultācijas, mācības, pieredzes apmaiņas aktivitātes jauno un darbībā mazāku organizāciju kapacitātes stiprināšanai. Projektu ietvaros veicināt pieredzējušo organizāciju sadarbību ar jaunām un mazāk attīstītām organizācijām. Īpaši tādos aspektos kā projektu vadība, jēgpilnu aktivitāšu izstrāde un īstenošana, finansējuma piesaiste, attīstības stratēģiskā plānošana.

(2.4) Stiprināt reģionālo un nozaru sadarbību starp organizācijām, veicinot resursu apmaiņu un kopīgus projektus.

(2.4) Projektu ietvaros akcentēt tādu aktivitāšu nozīmi, kas stiprina dialogu ar lēmumpieņēmējiem – regulāras tikšanās un konsultācijas starp NVO un valsts/pašvaldību pārstāvjiem, lai uzlabotu izpratni par sektora vajadzībām.

**(3) Pieprasījums pēc programmas finansējuma saglabājas vienmērīgi augsts, bet daļa organizāciju nepiesakās, jo nevēlas pieskaņot savu darbību programmas nosacījumiem.** Kopumā 73 % organizāciju NVO aptaujā norādījušas, ka ir ieinteresētas iesniegt projektus programmā. Pēdējo trīs gadu periodā šis rādītājs nav mainījies. NVO fonds tiešās mērķgrupas ieinteresētība iesniegt projektus pēdējo trīs gadu laikā ir pakāpeniski pieaugusi no 71 % 2021. gadā līdz 76 % 2024. gadā. Tiem, kuri novērtēja, ka nav ieinteresēti iesniegt projektus programmā, tika lūgts precizēt iemeslus. Salīdzinoši visbiežāk organizācijas norādījušas, ka projektu konkursā atbalstāmās aktivitātes neatbilst organizāciju iecerēm (32 %), kas liecina, ka organizācijas nevēlas pieskaņot projekta aktivitātes programmas prasībām un noteikumiem. Lielākā daļa no tiem, kas nav ieinteresēti, ir tādas organizācijas, kuras ir īstenojušas vienu projektu un pēc tam vairs pieteikumus neiesniedz. Organizācijas, kam ir pieredze programmas projektu īstenošanā, bet kas neizsaka interesi atkārtoti pieteikties, visbiežāk ir tādas, kuras nav apmierinātas ar programmas projektu konkursa nosacījumiem. Tādas, kam ir pieredze projektu iesniegšanā un īstenošanā, bet kas konstatējušas, ka programmas nosacījumi nav atbilstoši to vajadzībām un vēlmēm.

Ieteikumi.

(3.1) Apsvērt elastīgākus projektu nosacījumus – apsvērt iespēju paplašināt atbalstāmo aktivitāšu (un/vai organizāciju) loku, lai tās vairāk atbilstu organizāciju faktiskajām vajadzībām un stratēģiskajiem mērķiem.

(3.2) Vienkāršot atkārtotas dalības procedūras – samazināt birokrātisko slogu organizācijām, kas jau iepriekš veiksmīgi īstenojušas projektus (piemēram, neprasot atkārtoti iesniegt to informāciju, kas jau ir SIF rīcībā no iepriekšējām organizācijas pieteikšanās reizēm (pieredzes apraksti, informācija par organizāciju, u.tml.)).

(3.3) Programmas komunikācijā plašāk skaidrot vērtēšanas kritērijus un procesu, norādot un izskaidrojot, kāda satura, tēmu un aktivitāšu projekti tiek augstāk vai zemāk novērtēti. Konkrētiem piemēriem var tikt izmantoti arī izvērtējuma ietvaros identificētie labās prakses piemēri.

**(4) Reģionālajām organizācijām nav pietiekamas kapacitātes makro līmeņa projektu sagatavošanai un īstenošanai.** Dati liecina, ka lielākā daļa no makro projektus īstenojošajām organizācijām ir reģistrētas Rīgā, bet pārējie reģioni pārstāvēti ar 2-4 organizācijām katrā. Kopumā šie rādītāji atbilst arī kopējam pilsoniskās sabiedrības profilam, bet vienlaikus netieši liecina, ka šobrīd ir maz reģionālo un vietējā mēroga organizāciju, kuras spēj sekmīgi sagatavot un īstenot makro līmeņa projektus. To apliecina arī projektu noraidījuma iemeslu reģionālā analīze. Apstiprināto un nepietiekama finansējuma dēļ noraidīto projektu kopskaitā par pēdējiem diviem gadiem reģionos reģistrēto organizāciju īpatsvars ir gandrīz identisks (30 %), savukārt pēc kvalitātes vai atbilstības kritērijiem noraidīto projektu skaitā reģionos reģistrēto organizāciju īpatsvars ir izteikti lielāks (attiecīgi 47 % un 61 %).

Ieteikumi.

(4.1) Apsvērt iespējas veidot atsevišķu projektu finansēšanas programmu vai kvotu tikai reģionālajām organizācijām, lai tās varētu konkurēt savā grupā.

(4.2) Atviegloti nosacījumi pirmreizējiem pieteicējiem – reģionālajām organizācijām, kas pirmo reizi piesakās makro projektiem, varētu būt vienkāršotākas prasības.

(4.3) Veicināt reģionālo NVO kopprojektus, kur vairākas reģionālās organizācijas var apvienoties, lai kopīgi sagatavotu un īstenotu lielāka mēroga projektus.

(4.4) Sadarbības veicināšana ar pašvaldībām – mudināt vietējās pašvaldības iesaistīties un atbalstīt NVO, piemēram, ar telpām, tehnisko nodrošinājumu vai kopīgiem projektiem, līdzfinansējumu.

**(5) Makro projektiem ar īstenošanas periodu līdz 22 mēnešiem ir lielāki rezultatīvie un ilgtspējas rādītāji, arī ietekme uz organizāciju kapacitāti kopumā; 22 mēnešu periods uzskatāms par šobrīd optimālu.** Dati liecina, ka projekti ar ilgāku īstenošanas termiņu (līdz 22 mēnešiem) nodrošina lielāku ietekmi un ilgtspēju, sasniedz plašāku mērķauditoriju un veicina stratēģiskāku attīstību.

Papildus tika veikta datu analīze, salīdzinot konkrēto organizāciju īstenotos ilgāka termiņa makro projektus un šo pašu organizāciju iepriekšējos gados (2021.-2022.) īstenotos īsāka termiņa makro projektus. Tas ļauj identificēt, vai projektu kvalitāte un efektivitāte ir mainījusies arī konkrēto organizāciju ietvaros. Un dati liecina, ka ir vairāki aspekti, kuros rādītāji ilgāka termiņa projektos ir augstāki – ietekme uz programmas mērķi, mērķgrupu skaits. Tai pat laikā tādos aspektos kā sadarbības partneru skaits un aktivitāšu skaits rādītāji nav būtiski mainījušies. Tas liecina, ka ilgtermiņa projektu īstenotāji garākā izpildes termiņā ir spējuši īstenot efektīvākus un plašākas mērķgrupas iekļaujošus projektus, vienlaikus necenšoties kvantitatīvi audzēt aktivitāšu skaitu vai sadarbības partnerus.

Dati arī liecina, ka projektu īstenošanas ilgumam ir ietekme uz kopējo projektu ilgtspēju. Kopumā var secināt, ka ilgāka perioda projektu īstenošana pozitīvi ietekmē dažādus projekta ilgtspējas aspektus (efektīvu līdzekļu izlietojumu, efektīvākas komunikācijas aktivitātes u.tml.), ļauj projekta īstenotājam stratēģiski un sinerģiski attīstīt sadarbības ar mērķgrupām, kā arī ar citiem spēlētājiem (NVO, pašvaldībām, kopienām), nodrošināt interešu pārstāvniecību ilgtermiņā un dod iespēju izvērtēt sasniegtos rezultātus, pieņemt izsvērtu lēmumu par aktivitāšu turpināšanu, kā arī piesaistīt finansējumu tālākai darbībai. Tai pat laikā – neliela daļa ilgāka īstenošanas laika makro projektu raksturojami kā tādi, kuriem ir īstermiņa ietekme, kas, iespējams, norāda uz nepilnībām projektu vērtēšanā.

Šiem projektiem ir arī būtiska administratīvā sloga mazināšanas ietekme – gan no projekta īstenotāja, gan SIF puses mazāk resursu jātērē projekta pieteikuma rakstīšanai, vērtēšanai, administrēšanai.

22 mēnešu maksimālais īstenošanas periods šobrīd varētu tikt uzskatīts par optimālu, jo ilgākam laika periodam esošajos apstākļos būtu apgrūtināti vai pat neiespējami paredzēt aktivitātēm nepieciešamo finansējumu, kā arī konkrētu aktivitāšu un tēmu aktualitāti. Īpaši organizācijām, kuras savu darbību neplāno tik ilgam periodam uz priekšu. Vienlaikus – iespējams, ilgāks projektu īstenošanas laiks par 22 mēnešiem būtu atbilstošs tām organizācijām, kuras programmas finansējuma ietvaros īsteno aktivitātes savu vidēja termiņa attīstības stratēģiju ietvaros (tādā gadījumā būtu apsverams veidot nodalītu finansējumu tieši šāda veida aktivitātēm).

Ieteikumi.

(5.1) Turpināt iespēju projektu īstenošanu paredzēt līdz 22 mēnešu periodam.

(5.2) Makro projektu (īpaši to, kuru īstenošanas termiņš līdz 22 mēnešiem) vērtēšanā iekļaut arī potenciālo projekta rezultātu ilgtspēju. Izstrādāt kritērijus ilgtermiņa ietekmes vērtēšanai, lai izslēgtu projektus, kas formāli atbilst ilgtermiņa statusam, bet būtībā rada tikai īstermiņa efektu.

(5.3) Ilgāka termiņa projektiem paredzēt iespēju organizācijām pielāgot projektu aktivitātes, ja īstenošanas laikā mainās ārējie apstākļi, vajadzības.

(5.4) Izskatīt iespēju ieviest vidēja termiņa pārejas projektus (10–16 mēneši) mazāk pieredzējušām organizācijām, lai tās varētu pakāpeniski uzlabot savu kapacitāti ilgtermiņa darbībai.

\*\*\*

# PĒTĪJUMA ANOTĀCIJA

|  |  |
| --- | --- |
|  |  |
| Pētījuma mērķis, uzdevumi un galvenie rezultāti | Pētījuma mērķis bija analizēt Latvijas valsts budžeta finansētās programmas “NVO fonds” (turpmāk – Programma) darbības rezultātus 2023.-2024. gadā Programmā īstenoto makro līmeņa projektu, īpaši makro projektu ar īstenošanas periodu garāku par 10 mēnešiem un līdz 22 mēnešiem, ieguldījumu Programmas virsmērķa – stiprināt pilsoniskās sabiedrības ilgtspējīgu attīstību un demokrātiju Latvijā – sasniegšanā.Dati liecina, ka projekti ar ilgāku īstenošanas termiņu (līdz 22 mēnešiem) nodrošina lielāku ietekmi un ilgtspēju, sasniedz plašāku mērķauditoriju un veicina stratēģiskāku attīstību. Tas liecina, ka ilgtermiņa projektu īstenotāji garākā izpildes termiņā ir spējuši īstenot efektīvākus un plašākas mērķgrupas iekļaujošus projektus, vienlaikus necenšoties kvantitatīvi audzēt aktivitāšu skaitu vai sadarbības partnerus. |
| Galvenās pētījumā aplūkotās tēmas | Latvijas iedzīvotāju pilsoniskā līdzdalība.NVO sektora attīstība.Programmas “NVO fonds” darbības rezultāti (īstenoto projektu tēmas, aktivitātes, mērķgrupas, īstenošanas vietas, sadarbība projektu ietvaros).Programmas darbības ieguldījums politikas rezultātu sasniegšanā.Labās prakses piemēri. |
| Pētījuma pasūtītājs | Sabiedrības integrācijas fonds |
| Pētījuma īstenotājs | Latvijas Kultūras akadēmija |
| Pētījuma īstenošanas gads | 2024-2025 |
| Pētījuma finansēšanas summa un finansēšanas avots | 8757,57 EUR |
| Pētījuma klasifikācija  | Padziļinātas ekspertīzes pētījums |
| Politikas joma, nozare | 9.3. Pilsoniskās sabiedrības attīstība. |
| Pētījuma ģeogrāfiskais aptvērums | Visa Latvija |
| Pētījuma mērķa grupa/-as | Programmas “NVO fonds” projektu pieteicēji un īstenotāji, atsevišķi izdalot makro projektu īstenotājus.NVO sektors. |
| Pētījumā izmantotās metodes pēc informācijas ieguves veida: |  |
| 1) tiesību aktu vai politikas plānošanas dokumentu analīze  | Jā |
| 2) statistikas datu analīze  | Jā |
| 3) esošo pētījumu datu sekundārā analīze  | Jā |
| 4) padziļināto/ekspertu interviju veikšana un analīze  | Nē |
| 5) fokusa grupu diskusiju veikšana un analīze  | Nē |
| 6) gadījumu izpēte  | Jā |
| 7) kvantitatīvās aptaujas veikšana un datu analīze  | Jā |
| 8) citas metodes (norādīt, kādas) |  |
| Kvantitatīvās pētījuma metodes: |  |
| 1) aptaujas izlases metode  | Pašatlase |
| 2) aptaujāto/anketēto respondentu/vienību skaits  | 520 |
| Kvalitatīvās pētījuma metodes: |  |
| 1) padziļināto/ekspertu interviju skaits  |  |
| 2) fokusa grupu diskusiju skaits  |  |
| Pētījuma pasūtītāja kontaktinformācija  | Pilsoniskās sabiedrības atbalsta departamenta Projektu konkursu un uzraudzības nodaļas vadītāja Ieva Plūme, tālr. 22811019, e-pasts: ieva.plume@sif.gov.lv |
| Pētījuma autori (autortiesību subjekti) | Gints Klāsons, Baiba Tjarve |

1. <https://www.sif.gov.lv/lv/programmu-izvertejumi> [↑](#footnote-ref-1)